እንግሊዝ ከአውሮፓ ህብረት ጋር የጀመረችው ፍቺ ሰላማዊ ካልሆነ ጉዳት እንደሚያስከትልባት  ተገለጸ
እንግሊዝ  ከአውሮፓ ህብረት ለመነጠል የጀመረቸውን እንቅስቃሴ ፈጣን እና ሰላማዊ በሆነ መንገድ የማትፈታ ከሆነ የሀገሪቱ ኢኮኖሚ ከኢንቨስትመንት  እና  ከስራ እድል ፈጠራ ጋር በተያያዘ በከፍተኛ ሁኔታ ሊጎዳ እንደሚችል አምስት በሀገሪቱ የሚገኙ የንግድ አግባቢ ተቋማት አስጠንቅቀዋል፡፡በእንግሊዝ  የሚገኙ  የንግድ አግባቢ ተቋማት እና ሌሎች በኢንቨስትመንት ዘርፍ የተሰማሩ ተቋማት መሪዎች እንደገለጹት ከሆነ እንግሊዝ ከአዉሮፓ ህብረት ለመነጠል ያቀረበችዉ  ጥያቄ ከተገቢው ጊዜ በላይ እየወሰደ ነው፡፡ሀገሪቱ ከህብረቱ ለመነጠል ያቀረበችዉ ጥያቄ በፍጥነት ውሳኔ ማግኘት እለበት ያሉት የተቋማቱ መሪዎች በአውሮፓ አና እንግሊዝ መካከል እየተደረገ ያለው ድርድር ምንም ለውጥ ሳያመጣ ይህን ላይ መድረሱ እንዳሳሰባቸው ገልጸዋል፡፡ይህ ሁኔታ በራሱ በሀገራቱ ያሉ የንግድ ድርጅቶች ላይ እያሳደረ ያለዉ ስጋት ከፍተኛ ሆኗል ብለዋል፡፡ከአግባቢ ተቋማት መሪዎች ዉስጥ ለቢቢሲ ሀሳባቸውን ያካፈሉት መሪዎች እንደሚገልጹት  ከሆነ ፍላጎታቸው በጊዜ መስማማት ላይ እንዲደረስ እና ግልጽነት እንዲፈጠር መሆኑን አስረድተዋል፡፡እንግሊዝ ከአውሮፓ ህብረት ለመነጠል የጀመረችው ሂደት ሁለት አመታትን ብቻ ይወስዳል ተብሎ የነበረ ቢሆንም አሁን ባለው ተጨባጭ ሁኔታ ግን ከታቀደው ጊዜ በላይ ይፈጃል እየተባለ ነው፡፡የአዉሮፓ ህብረት ተደራዳሪዎች ወደ ፊት የህብረቱ አባላት ሀገራት ከእንግሊዝ ጋር የሚኖራቸው የንግድ ግንኙነትን አስመልክቶ እንሰራለን ቢሉም ሀገሪቱ ከህብረቱ ለመውጣት መክፈል ያለባት ገንዘብ ላይ መስማማት ባለመቻላቸው ስለወደፊት የንግድ ልውውጥ የሚያደርጉት ድርድር እንዲጓተት አድርጓል፡፡  ስካይ ኒዉስ ና ዘጋርዲያን የተባሉ የእንግሊዝ ሚዲያዎች ይዘው በወጡት መረጃ መሠረት እንግሊዝ  ከአውሮፓ ህብረት ለመውጣት የምታደርገው ድርድር እስከ መጪው የፈረንጆቹ አዲስ አመት ድረስ ለዉጥ የማያሳይ ከሆነ በአዉሮፓ ህብረት እና በእንግሊዝ ያሉ የንግድ ተቋማት ጠንካራ ዉሳኔን ሊወስኑ እንደሚችሉ ያመለክታል፡፡ይህ ሁኔታ ደግሞ በእንገግሊዝ የስራ እድል ፈጠራ እና ኢንቨስትምንት ላይ ተጽእኖ ይፈጥራል ተብሎ ተፈርቷል፡፡በእንግሊዝ የሚገኙ የንግድ አግባቢ ተቋማት ከዚህ በተጨማሪም የእንግሊዝን ከህብረቱ መነጠል ለማፍጠን ቁልፉ ያለው በእንግሊዝ እና አዉሮፓ ህብረት ባለስልጣናት እጅ ስለሆነ የሚቸግራቸው ነገር ባለመኖሩ ሂደቱን የተፋጠነ ሊያደርጉ እንደሚገባ ተናግረዋል፡፡የሥራ እድል ፈጠራ እና ኢንቨስትመንት ላይ ሊፈጠር የሚችለውን ችግር እንደማሳያ አድርገው የንግድ አግባቢ ተቋማት የጠቀሱት ጎልድ ማን ሳክስ የተባለው አለም አቀፍ የአሜሪካ የኢንቨስትመንት ባንክ የወሰደውን እርምጃ ነው፡፡ባንኩ ለንደን የነበረዉን ዋና ቢሮ እንግሊዝን ከህብረቱ ለመነጠል መወሰኗን ተከትሎ ወደ ብራሰልስ እያዘዋወረ ነዉ፡፡ ይህ ደግሞ በለንደን በባንኩ ተቀጥረው የነበሩ 6ሺ ሠራተኞቹን ስራ አጥ አድርጓል፡፡